DCORP เข้าซื้อหุ้น 40% ใน “NPSI” ลุยก่อสร้างโซลาร์ฟาร์ม 50MW
DCORP เตรียมใช้เงิน 126 ลบ. เข้าซื้อหุ้น 40% ใน “NPSI” พร้อมลงทุนก่อสร้างโซลาร์ฟาร์ม 50 MW ในฟิลิปปินส์ คาด COD ได้ในปีนี้
27 ม.ค. 2560

บริษัท ดีมีเตอร์ คอร์ปอเรชั่น จำกัด (มหาชน) หรือ DCORP ระบุว่า ที่ประชุมคณะกรรมการบริษัทเมื่อวานนี้ (26 ม.ค.) อนุมัติการเข้าลงทุนโรงไฟฟ้าพลังงานแสงอาทิตย์ของ Negros PH Solar Inc (NPSI) ซึ่งตั้งอยู่ที่เมืองบาโคลอด จังหวัดเนกรอส ในฟิลิปปินส์ ขนาดกำลังการผลิตตามสัญญา Solar Energy Service Contract 50 เมกะวัตต์ (MW) โดยจะเข้าซื้อหุ้น 40% พร้อมกับลงทุนก่อสร้างโครงการตามสัดส่วนการถือหุ้น คิดเป็นมูลค่าการลงทุนรวม 126 ล้านบาท ซึ่งคาดว่าโครงการดังกล่าวจะจ่ายไฟฟ้าเชิงพาณิชย์ (COD) ภายในปี 60
โดยบริษัทจะเข้าซื้อหุ้นสามัญของ NPSI จำนวน 1 หมื่นหุ้น คิดเป็นสัดส่วน 40% ของทุนที่ออกแล้วทั้งหมดของ NPSI จากผู้ถือหุ้นของ NPSI คิดเป็นมูลค่ารวม 6 แสนเหรียญสหรัฐ หรือประมาณ 21 ล้านบาท และส่วนของการลงทุนค่าก่อสร้างในสัดส่วน 15% และตามสัดส่วนการถือหุ้น 40% เป็นมูลค่าทั้งสิ้นประมาณ 105 ล้านบาท รวมมูลค่าการเข้าทำรายการทั้งสิ้นประมาณ 126 ล้านบาท ซึ่งแหล่งเงินลงทุนจะมาจากเงินทุนหมุนเวียนของบริษัทที่ ณ สิ้นปี 59 มีเงินสดรวมเงินลงทุนรวมระยะสั้นประมาณ 400 ล้านบาท และหลังการลงทุนครั้งนี้จะเหลือเงินสดรวมทั้งเงินลงทุนระยะสั้น ประมาณ 274 ล้านบาท
ทั้งนี้ NPSI ก่อตั้งขึ้นเมื่อวันที่ 12 ม.ค.58 เพื่อประกอบธุรกิจผลิตและจำหน่ายไฟฟ้าจากพลังงานแสงอาทิตย์ โดยได้ลงนามในสัญญา Solar Energy Service Contract กับกรมพลังงาน ประเทศฟิลิปปินส์ เมื่อวันที่ 26 มิ.ย.58 ซึ่งภายใต้สัญญาดังกล่าว NPSI ได้รับสิทธิในการสำรวจและพัฒนาโครงการโรงไฟฟ้าพลังงานแสงอาทิตย์ในเมืองบาโคลอด โดยคาดว่าจะสามารถก่อสร้างแล้วเสร็จและจำหน่ายไฟฟ้าในเชิงพาณิชย์ภายในปี 60  
โดย DCORP ระบุว่าผลตอบแทนโครงการอยู่ที่ประมาณ 20% จึงมั่นใจว่าโครงการดังกล่าวจะมีส่วนสำคัญในการเพิ่มรายได้ของบริษัทอย่างมีนัยสำคัญในอนาคต ให้ผลตอบแทนสูงสุดที่ผู้ถือหุ้นจะได้รับอย่างต่อเนื่อง  และจะสร้างกระแสเงินสดให้แก่บริษัทและผู้ถือหุ้นได้ต่อเนื่องในระยะยาว
                